Date: 1509
Issuing place: Tallinn
Country: Viro
Language: saksa
Document type: Yksityiset, Kirjeet

Jhesus. Mynen denst stedes touorenn wes jck gudes vormach. So foghe jck juwer leue tho wetende, dat jck juwen breff woll vorstan hebbe. Alze gy schryuen, dat gy my senden l marc, de hebbe jck woll entfangen; alse juwe leue schryft vmme roggen vnde molt vnde hauer tho sendende, Goth kenne, dat jd hyr sere düre js, vnde js hyr nycht tho krygende; hyr js nycht gewassen dyt jar. So sende jck juw eyne last roggen vnde j last moltes vnde eyne last hauer; de last rogge steyt – xxiiij [mark], de last moltes steyt – xxiij marc; dat molt js so gut alse jd hyr dyt jar gewassen js; beter molt kryge gy dyt jar van hijr nycht, vnde dat molt vnde rogge js so reyne van hyr fort jn Sweden, dat hyr nycht tho krygende js. De last hauer steyt – ix [mark], so kumpt van dessem hauer – iij [mark] dem roggen vnde molte tho hulpe, so is dat l [mark], so js dar noch van dem hauer vj [mark], dat sende jck juw vor de ossen, vnde dem schipperen gegeuen v sc. to fracht, he sede gy hadden em – ij [mark] gelauet; js dat so, so dat moge gy myt eme weten, vnde jck dancke ju fruntliken dat gy se my senden; gy solden juw dar nycht mede bemoget hebben. De xl [mark], de gy my latesten senden, dar sende jck juw ock vp ene last moltes vnde j last haueren vnde louwant alse juw breff wol vt wysen sall dat de xl [mark] ock betalt synt mer efte myn, jck hebbe jd suluest vorgeten. Dot woll vnde schryuet my efte gy noch wes to achter synt van den xl [mark] efte tho foren. Alze gy scriuen van dem brunen laken, dat jth so gut nycht en was alse gy jth gerne hadden. Goth weth, jck kofte jth for en gut laken, jck en wiiste anderss nycht, gy en scholen dar nenen schaden aff hebben. Jck sende juw ok by Clawes eyn musterdefylers laken; jck mende jt solde wesen eyn schon laken; dende jt juw, so mogen gy jt beholden, gy sollen dar genen schaden aff hebben, schoner konde jck jt nycht jn Rewell krygen etc. Noch sende jck juw eyn lechell must, dat latet juw nycht vorsmaden. Hyr quam man eyn fat, jt wart vor rucket, jt solde hebben to Ryge gewest; noch sende jck juw ene klene kanne. Hyr js gen tyn, men kan hyr nycht krygen; vnde juw faddersche leth juw sere dancken vor juwe gyfte. Jtem se sent juw eyne klene hemede, latet juw nycht lutlyck vorsmaden, se wylt gerne vp eyn ander tijt vorbeteren, jd is hyr nu sus gelegen. Jtem so is myne fruntlike bede tho juw, dat gy wolden spreken den schole mester mester Matyes; he bleff my schuldych xviij marc for leydesch, do he tho hus quam; dot woll, latet juw dat gelt geuen, jck hebbe lange noch gebeydet. So js dar noch en van juwen borgers, de het Nyelsz Ruter, de bleff my schuldijch i[½] last roggen jnt for jare, de last vor – xxvj marc, vnde he lauede my myt den alder ersten tho betalende vnde he heft dar gut gelt vppe gewonnen vnde he heft nycht gemysset; he wasz nycht to hus, do des konynges folck dar wasz, dat js my gesecht. Noch js dar ene, de het Myckell lensman, de js my schuldych – x marc vor eyn westerlyndes; dyt js myne fruntlike bede, dat gy dysse lude wolden laten tho juw kamen vnde wolden juw laten dyt gelt geuen; jck will vmme juwet willen don wat jck kan vnde mach. Wo sall men lude mere louen, wen dar doch gen loue jnne js etc. Hyr synt tydynge van Lubek wo des konnynges folck myt xxxvj schuten wolden hebben by nacht tyden Tramunde jngenamen, do segen se en fur jn Nygesteder wick vnde menden dat hadde de luchte gewest vor Tramunde, vnde lepen hen jn de wiick myt den schuten vnde konden dar nycht wedder vth kamen. Se treden dar an lant de knechte, do quemen de Tramunder vnde kregen de schuten wech. De knechte hebben füfte dorper forbrant; wat hyr vth kamen mach, dat mach Got weten. Hyr mede syt Gade beualen vnde sunte Hynrick. Gescreuen tho Rewell des sondages na sunte Marten jnt jar xv(c) ix. Hans Surpæ. Adress: Dem erwerdigenn herenn mester Pawell, artzedyakcn tho Abouw, kame desse breff fruntliken gescreuen.